CELEX: 52015PC0465
Language: sk
Date: 2015-09-30
Title: Návrh NARIADENIE RADY o rozdelení rybolovných možností v rámci vykonávacieho protokolu k Dohode o partnerstve v sektore udržateľného rybolovu medzi Európskou úniou a Libérijskou republikou

EURÓPSKA KOMISIA
            V Bruseli30. 9. 2015
            COM(2015) 465 final
            2015/0222(NLE)
            Návrh
            NARIADENIE RADY
            o rozdelení rybolovných možností v rámci vykonávacieho protokolu k Dohode o partnerstve v sektore udržateľného rybolovu medzi Európskou úniou a Libérijskou republikou
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               
                  Komisia na základe relevantných smerníc na rokovanie
                     1
                   rokovala s vládou Libérie s cieľom uzavrieť medzi Európskou úniou a Libérijskou republikou novú dohodu o partnerstve v odvetví udržateľného rybárstva a vykonávací protokol k danej dohode. V nadväznosti na tieto rokovania bola 5. júna 2015 parafovaná nová dohoda a protokol. Dohoda a protokol sa vzťahujú na obdobie piatich rokov odo dňa ich predbežného vykonávania, t. j. odo dňa ich podpísania v zmysle článku 15 dohody a článku 12 protokolu.
               
               
                  Nová dohoda poskytne rámec, ktorý zohľadní priority zreformovanej spoločnej rybárskej politiky a jej vonkajšieho rozmeru, na účely strategického partnerstva medzi Európskou úniou a Libérijskou republikou.
               
               
                  Hlavným cieľom nového protokolu je poskytnúť plavidlám Únie rybolovné možnosti v libérijskej rybolovnej oblasti na základe najlepších dostupných vedeckých odporúčaní a s prihliadnutím na odporúčania Medzinárodnej komisie pre zachovanie atlantických tuniakov (International Commission for the Conservation of Atlantic Tunas, ICCAT) v prípadoch, keď je to možné v rámci dostupného prebytku. Komisia okrem iného vychádzala z výsledkov perspektívneho posúdenia príležitosti na uzavretie novej dohody a nového protokolu, ktoré vykonali externí experti. Ďalším cieľom je oživiť v záujme oboch strán spoluprácu medzi Európskou úniou a Libérijskou republikou na podporu udržateľnej rybárskej politiky a zodpovedného využívania rybolovných zdrojov v rybolovnej oblasti Libérijskej republiky.
               
               
                  V protokole sa stanovujú rybolovné možnosti v týchto kategóriách:
               
               
                  –
                        28 plavidiel na lov tuniakov vakovou sieťou,
               
               
                  –
                        6 plavidiel s lovnými šnúrami na lov pri hladine.
               
               
                  Mal by sa stanoviť spôsob rozdelenia týchto rybolovných možností medzi členské štáty. Komisia preto navrhuje, aby Rada prijala toto nariadenie.
               
            
            
               2.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               
                  Konzultácie so zainteresovanými stranami sa uskutočnili počas hodnotenia ex ante prípadnej dohody o partnerstve v odvetví udržateľného rybárstva medzi Európskou úniou a Libérijskou republikou a jej protokolu. Konzultácie s expertmi z členských štátov a z odvetvia prebehli aj na technických zasadnutiach. Na osobitnom technickom zasadnutí sa okrem toho konali konzultácie s libérijskými orgánmi pre oblasť rybárstva a zainteresovanými stranami. Z týchto konzultácií vyplynulo, že pre EÚ aj pre Libérijskú republiku je obojstranne výhodné uzavrieť novú dohodu o partnerstve v odvetví udržateľného rybárstva a jej protokol.
               
            
            
               3.PRÁVNE PRVKY NÁVRHU
            
            
               
                  Tento postup sa realizuje súbežne s postupom týkajúcim sa rozhodnutia Rady, ktorým sa povoľuje podpísať v mene Európskej únie a predbežne vykonávať dohodu o partnerstve v odvetví udržateľného rybárstva medzi Európskou úniou a Libérijskou republikou, a jej vykonávací protokol, a postupom týkajúcim sa rozhodnutia Rady, ktorým sa daná dohoda o partnerstve v odvetví udržateľného rybárstva uzatvára so súhlasom Európskeho parlamentu.
               
            
            
               4.VPLYV NA ROZPOČET
            
            
               
                  Ročné finančné protiplnenie je 715 000 EUR v prvom roku, 650 000 EUR v druhom, treťom a štvrtom roku a 585 000 EUR v piatom roku, a to na základe:
               
               
                  a) referenčnej tonáže 6 500 ton, pričom suma za prístup predstavuje 357 500 EUR v prvom roku, 325 000 EUR v druhom, treťom a štvrtom roku a 292 500 EUR v piatom roku; a
               
               
                  b) podpory na rozvoj sektorovej rybárskej politiky Libérijskej republiky vo výške 357 500 EUR v prvom roku, 325 000 EUR v druhom, treťom a štvrtom roku a 292 500 EUR v piatom roku. Táto podpora je v súlade s cieľmi vnútroštátnej rybárskej politiky a najmä s potrebami Libérijskej republiky v oblasti podpory vedeckého výskumu, maloobjemového tradičného rybolovu, ako aj monitorovania a kontroly rybolovu a dohľadu nad ním a bojom proti nezákonnému rybolovu.
               
            
            
               2015/0222 (NLE)
            
            
               Návrh
            
         
         
            
               NARIADENIE RADY
            
            
               o rozdelení rybolovných možností v rámci vykonávacieho protokolu k Dohode o partnerstve v sektore udržateľného rybolovu medzi Európskou úniou a Libérijskou republikou
            
            
               RADA EURÓPSKEJ ÚNIE,
            
            
               so zreteľom na zmluvu o fungovaní Európskej únie, a najmä na jej článok 43 ods. 3,
            
            
               so zreteľom na návrh Európskej komisie,
            
            
               keďže:
            
            
               (1)Európska únia a Libérijská republika 5. júna 2015 parafovali dohodu o partnerstve v odvetví udržateľného rybárstva (ďalej len „dohoda“) a jej vykonávací protokol, ktorým sa plavidlám Únie poskytujú rybolovné možnosti vo vodách, nad ktorými vykonáva Libérijská republika svoju zvrchovanosť alebo jurisdikciu v oblasti rybolovu.
            
            
               (2)Rada prijala [...] rozhodnutie 2014/.../EÚ
                  2
                o podpísaní a predbežnom vykonávaní dohody a jej vykonávacieho protokolu.
            
            
               (3)Mala by sa stanoviť metóda rozdelenia rybolovných možností medzi členské štáty počas obdobia predbežného vykonávania, ako aj počas celého trvania protokolu.
            
            
               (4)V článku 10 ods. 1 nariadenia Rady (ES) č. 1006/2008
                  3
                sa stanovuje, že Komisia v prípadoch, keď sa ukáže, že sa rybolovné možnosti udelené Únii na základe nového protokolu nevyužívajú, musí o tejto skutočnosti informovať príslušné členské štáty. Ak členský štát neodpovie v lehote, ktorú stanoví Rada, považuje sa to za potvrdenie skutočnosti, že plavidlá príslušného členského štátu v danom období úplne nevyužívajú svoje rybolovné možnosti,
            
            
               PRIJALA TOTO NARIADENIE:
            
            
               Článok 1
            
            
               1.Rybolovné možnosti stanovené vykonávacím protokolom k Dohode o partnerstve v sektore udržateľného rybolovu medzi Európskou úniou a Libérijskou republikou (ďalej len „protokol“) sa medzi členské štáty rozdeľujú takto:
            
            
               a)plavidlá na lov tuniakov vakovou sieťou:
            
            
                     
                        Španielsko:
                     
                  
                  
                     
                           16
                              plavidiel
                     
                  
               
                     
                        Francúzsko:
                     
                  
                  
                     
                           12
                              plavidiel
                     
                  
               
               b)plavidlá s lovnými šnúrami na lov pri hladine:
            
            
                     
                        Španielsko:
                     
                  
                  
                     
                           6
                              plavidiel
                     
                  
               
               2.Nariadenie (ES) č. 1006/2008 sa uplatňuje bez toho, aby bolo dotknuté touto dohodou.
            
            
               3.Ak sa žiadosťami o oprávnenie na rybolov, ktoré podali členské štáty uvedené v odseku 1, nevyčerpajú rybolovné možnosti stanovené v protokole, Komisia v súlade s článkom 10 nariadenia (ES) č. 1006/2008 posúdi žiadosti o oprávnenie na rybolov od akéhokoľvek iného členského štátu.
            
            
               4.Lehota v zmysle článku 10 ods. 1 nariadenia (ES) č. 1006/2008, v rámci ktorej musia členské štáty potvrdiť, že rybolovné možnosti pridelené v rámci protokolu nevyužívajú v plnej miere, sa stanovuje na desať pracovných dní odo dňa, keď im Komisia oznámi, že rybolovné možnosti nie sú vyčerpané.
            
         
         
            
               Článok 2
            
            
               Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.
            
            
               Uplatňuje sa odo dňa podpísania protokolu.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Boli prijaté na 3324. zasadnutí Rady (ECOFIN) 20. júna 2014.
               
               
                  
                     (2)
                  Ú. v. EÚ L […], […], s. […].
               
               
                  
                     (3)
                  Nariadenie Rady (ES) č. 1006/2008 z 29. septembra 2008 o oprávneniach na rybolovné činnosti rybárskych plavidiel Spoločenstva mimo vôd Spoločenstva a o prístupe plavidiel tretích krajín do vôd Spoločenstva, o zmene a doplnení nariadení (EHS) č. 2847/93 a (ES) č. 1627/94 a o zrušení nariadenia (ES) č. 3317/94 (Ú. v. EÚ L 286, 29.10.2008, s. 33).